Veien følger tørre partier i landskapet og fremstår som en jevn ca. 1,5 m bred veibane ryddet for stein som ligger langs begge kanter. Veien finnes avtegnet på et kart fra 1708 og mer deltaljert på de militære kart fra 1802-03, men antas å være betraktelig eldre enn dette. Allerede på et veiprosjekteringskart fra 1879 omtales veien som Gammel Ridevei. Ved studier av gamle kart har det vært mulig å følge rideveien på stort sett hele strekningen og stedvis er den meget godt bevart. Noen steder er den dessverre tatt i bruk som skogsbilvei, mens andre hendelser som dambruddet i Osfallet i 1916, da Osa tok et nytt løp, har skylt bort deler av veien.